
ȘERPI CIUDAŢI 


De când devenise proprietarul unei ferme din Mexic, i se 
întâmplau lui Peter Brunnel o sumedenie de lucruri foarte 
ciudate. După deschiderea testamentului în casa domnului 
Wernecke - un avocat bătrân şi simpatic, prieten intim al 
unchiului decedat - Peter fu deodată chemat la telefon. Ridicând 
receptorul, nu auzi decât un râs maliţios şi sarcastic. Un pocnet 
arătă apoi că la capătul celălalt al liniei, receptorul fusese pus 
jos. A doua zi dimineaţă, Peter Brunnel primi o carte poştală pe 
care, în afară de un desen grosolan reprezentând un şarpe se 
mai afla doar cuvântul: „Renunţă!”. Peter dădu din umeri şi 
aruncă scrisoarea în coşul de hârtii. 

După-amiază, urcându-se în automobilul său spre a se înapoia 
de la Golf-Club în oraş, găsi iarăşi un bileţel pe care se afla 
desenat un şarpe. Peter nu-şi pierdea uşor cumpătul şi nu avea 
nicio înclinaţie spre misticism, dar această urmărire îndărătnică 
îl enerva totuşi într-o oarecare măsură. Nu-şi putea lămuri deloc 
ce voiau cu şarpele acela. 

Hotări să întrebe numaidecât pe domnul Wernecke, dacă 
cineva avea vreun interes să-l îndepărteze de ferma din Mexic. 
După câte ştia însă, el şi cu vara sa Doroteea, erau singurii 
moştenitori ai unchiului. La întrebarea sa, bătrânul avocat 
clătină doar capul şi înălţă din umeri. 

— Poate că nu-i vorba decât de o glumă de prost gust - zise 
Wernecke - vârându-şi nasul ascuţit de vultur în actele ce-i 
acopereau biroul uriaş. Ziarele au scris atâta despre această 
moştenire şi, la urma urmei, nu-i tocmai obişnuit ca cineva să 
moştenească o fermă de întinderea unui mic regat. 

Deocamdată Peter se linişti, dar când află din întâmplare că 
vara sa primise şi ea o asemenea carte poştală cu un şarpe, îşi 


zise că gluma se cam îngroşa. 

Peste trei zile trebuia să plece împreună cu Doroteea la 
Hamburg, spre a se îmbarca pe vaporul „Rio Bravo”, care avea 
să-i ducă în Mexic. Una din clauzele principale ale testamentului 
era ca moştenitorii să ia singuri moşia în primire, intrând, abia 
în America, în deplina stăpânire a bunului moştenit. Pe când 
vara sa era nerăbdătoare să întreprindă această călătorie, Peter 
socotea mai mult ca o smulgere din traiul său tihnit. Pe de altă 
parte însă, o fermă uriaşă în Mexic - chiar dacă trebuia s-o 
împărţi cu o vară - nu era un lucru de lepădat. 

Până la ora şapte după-amiază, Peter nu luase încă nicio 
hotărâre. În curând avea să sosească Doroteea cu trenul. Vărul 
ei se sui în maşină spre a merge la gară, în întâmpinarea fetei. 
În centru, la o răscruce, lumina roşie a semaforului îl sili să 
stopeze. Peste drum, în faţa unei cafenele, se adunase o mulţime 
de lume în jurul unui om, care dădea un fel de reprezentaţie. 
Omul era deghizat în fachir şi arăta nişte şerpi. Deodată, Peter 
se sperie... Zărise un afiş lipit la intrarea barăcii dresorului. Pe 
afiş era zugrăvit un şarpe, iar desenul grosolan, deşi mult mai 
mare, era acelaşi ca pe avertismentele primite. Peter închise 
ochii o clipă, ca să se încredinţeze că nu visează. Când îi 
redeschise, fachirul îşi întrerupsese reprezentaţia, spre a 
cerceta, cu o căutătură ciudată, lipsită parcă de viaţă, 
automobilul în care şedea Peter. In clipa aceea, se ivi lumina 
verde, dând calea liberă. Maşinal, Peter porni înainte, pentru a 
nu împiedica circulaţia. Dar, de cealaltă parte a străzii, opri din 
nou automobilul şi alergă înapoi. Voia să vadă pe acesta mai de 
aproape şi să afle rostul acestor şerpi dezgustători. Dar când 
ajunse la locul unde cu câteva minute în urmă, omul îşi arătase 
arta, nu mai găsi pe nimeni. 

O clipă, rămase buimac, cu ochii aţintiţi pe spaţiul acela gol. 
Apoi se uită la ceasul electric, aflat în colţul acela, constatând că 
mai era aproape un ceas până la sosirea trenului. Alergă repede 
înapoi la maşina sa, deschise iute portiera şi porni în goană spre 
una din străzile laterale şi liniştite ale bulevardului, oprindu-se 
peste câteva minute în faţa unei clădiri impunătoare. Urcă într- 
un suflet cele două etaje şi sună la uşa unde pe o tăbliță era 
scris: „Jean Adalbert Berthold, detectiv particular”. 

Peste o jumătate de oră, Peter Brunnel părăsi, zâmbind, 


locuinţa lui Berthold şi cine l-ar fi văzut coborând tacticos 
scările, de bună seamă că n-ar mai fi recunoscut în el pe tânărul 
care, cu puţin înainte, le urcase atât de vijelios. 

La opt şi jumătate trebuia să se afle pe peronul gării „Grădina 
zoologică”. Deoarece el şi cu vara sa nu se mai văzuseră de când 
erau copii, se înţeleseseră ca la intrarea trenului în gară, Peter 
să ţină un ziar în sus. El cumpărase o gazetă englezească, 
formatul acestora fiind mai mare, deci mai potrivit pentru scopul 
urmărit. În cealaltă mână avea un buchet de garoafe albe, pe 
care voia să-l înmâneze Doroteei, urându-i bun sosit. 

Trei minute după sosirea lui pe peron, acceleratul intră în 
gară. Tânărul ţinu ziarul în sus, privind scrutător de-a lungul 
vagoanelor, dar nu zări nicio fată despre care ar fi putut 
presupune că ar fi vara sa. Peter stătea lângă chioşcul de 
băuturi răcoritoare. Era prins într-un grup de excursionişti şi 
ridica ziarul cât putea mai sus. 

— Alo, Peter! Cam greu să ajung la tine! strigă un glas 
tineresc. 

Peter se întoarse şi zări o fată nostimă, intr-un costum de 
voiaj elegant. 

— Te-am recunoscut numaidecât, zise ea zâmbind, întinzându- 
i mâna peste o grămadă de geamantane. 

Peter lăsă ziarul în jos, se căţără pe grămada de geamantane, 
şi, ajuns de cealaltă parte a obstacolului, întinse Doroteei încă o 
dată mâna. 

— Nădăjduiesc că ai avut o călătorie plăcută! zise el, 
examinându-şi vara pe furiş. 

— Foarte plăcută! răspunse ea. 

Apoi, arătând spre buchetul de garoafe, pe care Peter tot îl 
mai ţinea strâns în mână, adăugă: 

— Mai aştepţi încă pe cineva sau florile sunt pentru mine? 

Peter se roşi. _ 

— Pentru tine, fireşte, - zise el, dându-i buchetul. Îţi urez bun 
sosit. 

— Mulţumesc, dar înainte de toate, vreau să mănânc ceva. 
Sunt lihnită de foame. 

— Cum doreşti. Dă-mi, te rog, geamantanul. 

Pe când coborau scările ce duceau la ieşire, tânărul îşi 
examină vara cu luare aminte. Păşea veselă şi voioasă lângă el, 


cu năsucul în vânt, ca şi cum ar fi vrut să adulmece mirosul 
capitalei. 

Cum se strecura printre maşinile ce staţionau în faţa gării, 
constată că, de fapt, vara sa era o fată destul de acceptabilă. Se 
minuna din cale afară că astfel de fete nu se găseau numai în 
capitală, ci şi prin provincie. 

Nu trecu mult şi Doroteea era instalată într-un hotel 
confortabil de pe strada principală. Cei doi veri luară apoi cina 
împreună, în restaurantul hotelului. 

— Ia spune tu, Peter, zise fata după ce li se servi desertul - 
nici tu nu l-ai cunoscut pe unchiul Manuel? 

— De loc, răspunse el, uitându-se la cele două gropiţe din 
obrajii fetei. Tot ce ştiu despre el e că a emigrat acum patruzeci 
şi patru de ani. 

Doroteea dădu din cap. 

— Cred că a fost întotdeauna un fel de ghimpe al familiei. Pe 
când trăia tata, ne povestea mereu despre poznele ce le făcuse 
împreună cu unchiul Manuel. Mai târziu a fugit, pare-se, în urma 
unui duel. 

— Mda! răspunse Peter, laconic. Cred că s-a şi căsătorit în 
America, cu o creolă. Dar se zice că l-ar fi părăsit. 

Iar peste câteva clipe, tânărul adăugă: 

— Numai de n-ar fi clauza aceea în testament! 

Doroteea căzu pe gânduri. 

— Crezi tu, întrebă ea - că ceva nu-i în regulă? 

Peter şovăi o clipă. 

— Mâine vei vorbi cu domnul Wernecke, zise el, ocolind un 
răspuns direct. - E un bătrân ciudat, dar simpatic, singurul om 
din ţară cu care unchiul Manuel mai era în legătură până a 
murit. 

Apoi, fără tranziţie, întrebă: 

— Ai primit o scrisoare, pare-se... Ce-i cu ea? 

Doroteea căută o clipă în geantă şi scoase un bileţel albastru 
pe care îl întinse lui Peter. Pe bilet, cineva scrisese la maşină: 
„Nu pleca în Mexic!” iar sub aceste rânduri desenase un şarpe. 

— Am primit-o acum trei zile prin poştă. Ce părere ai tu? 

Peter avea o mulţime de păreri, dar găsi mai nimerit să nu le 
spună pe toate. 

— Cred, zise el, după ce chibzui o clipă, că nu-i decât o glumă 


proastă. Aceasta e cel puţin convingerea avocatului. 

— Şi eu am spus acelaşi lucru, răspunse Doroteea. 

Lui Peter i se păru că fata a respirat uşurată. 

— Ai vorbit cu avocatul despre scrisoare? întrebă ea. 

— Da. De altfel, am eu însumi o colecţie întreagă de răvaşe de 
acest fel. Ziarele au zăpăcit întreg oraşul cu moştenirea noastră. 
Fireşte, un subiect atât de interesant nu se găseşte în toate 
zilele. Dar tocmai asta era cât pe ce să mă facă să renunţ la 
călătorie. Nu pot suferi când alţii se ocupă prea intensiv de 
afacerile mele. 

— Cum? zise ea. Să renunţi la călătorie? Dar ar însemna să 
renunţi şi la moştenire! Asta ar mai lipsi! Eu plec în orice caz. 
Sunt bucuroasă că pot vedea şi altă lume. Nu las pe nimeni să- 
mi strice cheful. Dar ai glumit numai, nu-i aşa? 

Peter îşi dădu seama că mersese prea departe. 

— Vezi, zise el, de n-ar fi fost afurisitele astea de bileţele! Mie 
mi se tot pare că ele ascund o taină... Aş vrea să ştiu cine poate 
fi interesat în moştenirea, noastră. Unchiul Manuel ştia doar ce 
voia, şi domnul Wernecke m-a încredinţat cel puţin de o sută de 
ori că a primit instrucţiuni precise de la dânsul. 

— Atunci ce vrei mai mult? triumfă Doroteea. Vom pleca 
negreşit. Nu văd nimic rău în condiţia asta. Dimpotrivă, 
călătoria îmi pare foarte interesantă. 

— Mexic e o ţară sălbatică, zise vărul ei. Şi cine ştie ce ni se 
poate întâmpla acolo! 

— Mie nu mi-e teamă de loc! râse Doroteea, şi nădăjduiesc că 
nici ţie! 

Văzând că Peter nu răspunde, fata întrebă: 

— Sau cumva tot ţi-e frică? 

Peter dădu din cap. 

— Da, zise el încet. Mă tem. Şi anume... 

Doroteea îi aruncă o privire întrebătoare. 

— Pentru tine, adăugă vărul ei. 

Fata pufni de râs. 

— Eşti bărbat în toată firea Peter, şi se pare că te-ai şi 
îndrăgostit de mine. Nu trebuie însă să tremuri de soarta mea. 
La moşie am ştiut să mă descurc cu geambaşii, odată am prins 
chiar un braconier. Nu rnă tern câtuşi de puţin de mexicani sau 
de cine o fi... Dar acum e timpul să mă duc la culcare. Călătoria 


m-a cam obosit, după cum văd. Când ne vedem mâine 
dimineaţă? Presupun că mergi cu mine la avocat... 

— Nădăjduiesc că voi avea timp să te însoțesc, răspunse 
Peter, sculându-se. În tot cazul, trec mâine dimineaţă pe la tine. 

Sărută mâna Doroteei şi o însoţi până la ascensor. După ce 
fata se urcă, Peter mai stătu puţin pe loc, privind în gol, apoi îşi 
duse automobilul la garaj. 

Era unsprezece noaptea când Peter, după o scurtă convorbire 
cu mecanicul garajului, se îndreptă pe jos spre casă. Devenise, 
de când ziarele se ocupaseră pe larg de moştenire, o figură 
cunoscută a cartierului. Societatea de asigurare, la care era 
angajat ca agent, îi pusese o maşină la dispoziţie, ziarele îi 
publicaseră fotografia şi multă lume dorea să-l cunoască 
personal. Toate acestea îl lăsau însă rece. 

Călătoria în Mexic cerută de testamentul ciudatului unchi 
Manuel şi de care depindea moştenirea, nu-i convenea deloc 
tânărului agent. 

Văzând-o astăzi pe Doroteea atât de hotărâtă să plece peste 
ocean, se decise s-o însoţească. 

Când Peter ajunse în faţa casei din strada Fazanilor, unde 
ocupa o garsonieră drăguță la al treilea etaj, şi vru tocmai să 
scoată cheia din buzunar spre a descuia poarta auzi, deodată, pe 
cineva strigând în spatele său: 

— Domnule, vă rog, domnule! 

Un ştrengar de vreo zece ani trecu în graba strada şi Peter îl 
văzu că ţinea ceva în mină. Era o bucată de hârtie albă. 

— Am un bilet pentru dumneavoastră, domnule! zise băiatul 
gâfâind. 

Peter luă mirat biletul şi vru să întrebe ceva, dar copilul o şi 
zbughise, dispărând într-o stradă laterală. În colţul întunecos în 
care se afla, Peter văzu doar că scria ceva pe hârtie, fără ca să 
poată descifra literele. Merse, deci, până la felinarul cel mai 
apropiat şi citi: 

„Nu pleca în Mexic! Acesta este ultimul avertisment!” 

Şi de astădată, în locul unei iscălituri, un şarpe desenat 
copilăreşte. 

După ce citi biletul pentru a doua oară, Peter îl băgă în 
buzunar şi privi în juru-i. Strada era pustie, înapoindu-se la 
poartă, o descuie, se sui cu ascensorul la etajul trei şi, ajuns în 


faţa garsonierei sale, vâri cheia în broască. Spre uimirea sa, 
constată că uşa era descuiată, deşi îşi amintea bine că după- 
amiază, la plecare, întorsese cheia de două ori în broască. 

Intrând în micul hol, aprinse numaidecât lumina. Privi apoi în 
juru-i, fără a putea descoperi ceva suspect. Încuie uşa de la 
intrare şi trecu în salonaş, întorcând butonul electric, încă din 
prag. 

Aici, de asemenea, totul se afla în cea mai bună rânduială, 
nicăieri nu se zărea ceva neobişnuit. O vreme, Peter trase cu 
urechea, încercând apoi să râdă de teama sa. Cel mai bun lucru 
era să bea un coniac. Acesta avea să contribuie, desigur, la 
calmarea nervilor săi. Se îndreptă spre birou pentru a aduce 
sticla şi un pahar. Deschise uşa care despărţea cele două 
camere şi aprinse lumina. Apoi se întoarse spre dreapta, vrând 
să meargă. Dar spaima îl ţintui locului. 

OMUL DIN FOTOLIU 


Peter Brunnel îi aşteptă pe domnii de la poliţie în faţa casei. 

În fotoliul de la birou şedea un bărbat purtând haine gri şi 
având o pălărie pe cap. Nu făcea nici cea mai mică mişcare. Nici 
chiar când Peter îl strigă, omul nu se întoarse. Vrând să-l 
zgâlţâie spre a-l trezi din somn, Peter se apropie de musafirul 
său. Dar cu un țipăt, lăsă mâinile în jos. 

Omul din fotoliu era mort. 

După ce îşi revenise din prima spaimă, se repezi la telefon şi 
chemă prefectura de poliţie. Apoi trânti dezgustat receptorul în 
furcă şi cobori în goană scările. Când cele două automobile 
negre ale poliţiei se opriră în faţa casei, scoase un suspin de 
uşurare. 

Comisarul Dandoff se dădu cel dintâi jos din automobil. Zărind 
pe Peter, îl salută cu o înclinare a capului, întrebând: 

— Dumneata ne-ai chemat? 

— Da, răspunse Peter, fără să se uite la comisar. Mă bucur că 
sunteţi aici. Veniţi vă rog, vă voi conduce. Stă în fotoliu, ca şi 
cum m-ar fi aşteptat. 

— Vom vedea, zise comisarul scurt. 

Şi spre cei din automobil: 

— Aduceţi maşina de scris şi aparatul fotografic. Lange 
rămâne jos, în faţa casei, iar dumneata Maşovschi, dă fuga la 
circumscripție şi înştiinţează pe agentul de serviciu. Cred că i se 
va fi telefonat de la prefectură. Să mai trimită încă doi oameni! 

— Da, domnule comisar. Maşovschi salută şi se depărtă cu 
paşi grăbiţi. Dandoff se întoarse spre Peter: 

— L-ai trezit pe portar din somn? 

Peter clătină capul: 

— Nu, domnule comisar, v-am chemat la telefon, iar apoi... 


— Pe încă cineva? 

— Nu. Apoi am trântit uşa şi m-am repezit jos, pe scări. 

— Foarte explicabil, zise comisarul. Dar acum haideţi! 

Ajunşi sus, Peter deschise uşa, pentru a lăsa pe poliţişti să 
intre. Dandoff intră în hol, iar ceilalţi rămaseră puţin în urmă. 
Lampa din hol mai ardea, răspândind o lumină vie, căci Peter 
uitase s-o stingă în graba cu care fugise. Peste câteva clipe, 
comisarul făcu semn celorlalţi să-l urmeze. Medicul poliţiei şi 
fotograful, intrară cei dintâi. Apoi urmă un agent cu o maşină 
portativă de scris, precum şi un alt domn, în costum bleumarin 
şi cu pălărie tare, de culoare neagră, dată pe ceafă. Peter fu cel 
din urmă. Străbătu încet holul, cu paşi legănaţi, spre a deschide 
uşa cabinetului de lucru. 

— Stai! strigă comisarul. Unde duce uşa asta? 

— In cabinetul de lucru. 

— Mortul se află acolo? 

— Da. 

— Dumneata ai intrat direct prin hol? 

— Nu, domnule comisar. Prin salon. 

— Pe acolo? întrebă Dandoff, arătând una din uşi. 

Peter dând din cap afirmativ; comisarul adăugă: 

— Atunci să facem şi noi la fel. 

În salon, comisarul aruncă numai o scurtă privire în juru-i, 
apoi dădu uşa la o parte, întocmai cum făcuse şi Peter cu trei 
sferturi de oră înainte. Mortul şedea în fotoliu, tot atât de liniştit 
şi de mut ca şi atunci, cu spatele spre intrare, iar capul îi atârna 
puţin într-o parte. 

Medicul, cât şi ceilalţi poliţişti, rămaseră în prag, în timp ce 
Dandoff înainta încet spre omul din fotoliu. Ocoli biroul, 
examinând mortul de jur-împrejur. Apoi scoase din buzunar o 
pereche de mănuşi de cauciuc şi, după ce le îmbrăcă, începu să 
pipăie mortul cu degete îndemânatice, fără să-i schimbe câtuşi 
de puţin poziţia. Deodată se întoarse: 

— Când l-ai găsit dumneata? 

— Acum vreo trei sferturi de oră, zise Peter şovăitor. Tocmai 
mă înapoiam de la garaj. 

— L-ai cunoscut pe omul acesta? 

— De loc. Nu l-am văzut în viaţa mea. 

— Hm! făcu Dandoff, cercetând camera cu privirea. L-ai atins? 


— Nu. 

— De unde ai telefonat? 

Peter arătă telefonul, care - pe jumătate ascuns de o statuetă 
de marmură - se afla pe o mămuţă într-un colţ. 

— De acolo! 

Comisarul dădu din cap. Apoi, întorcându-se spre medic, îl 
invită cu un gest: 

— Poftim, domnule doctor! 

Examinarea dură puţin, dar nu scoase nimic la iveală. Peste 
câteva minute, medicul se îndreptă din şale şi, clătinând capul, 
zise şovăitor: _ 

— Trebuie să fi decedat în urma unui atac de cord. În tot 
cazul, nu pot descoperi nici cel mai mic indiciu că ar fi vorba de 
o moarte violentă. Autopsia nu va putea decât să confirme 
spusele mele. 

Dandoff păşi spre fotoliu şi se aplecă asupra mortului. Apoi, 
începu să-i cerceteze conţinutul buzunarelor. Dar nu găsi decât 
o batistă fără monogramă, un bilet de tramvai şi o cutie de 
chibrituri, nimic deci ce ar fi putut duce la identificarea 
cadavrului. Comisarul se întoarse către Peter. 

— Dumneata n-ai nicio idee cine ar putea fi mortul? întrebă el 
încă o dată, stăruitor. 

— N-am habar, domnule comisar. Eu însumi m-am speriat de 
moarte, când l-am văzut. 

— Aşa? fu tot răspunsul comisarului, care aruncă lui Peter o 
privire ciudată. 

Avea impresia că ceva nu era în regulă, mai ales că Peter 
părea atât de calm şi nepăsător, în opoziţie cu purtarea sa la 
sosirea comisiei. Era ca şi cum întreaga cercetare nu l-ar fi 
privit aproape de loc. 

— Vom încheia acum un proces-verbal, zise comisarul. lar 
apoi... 

— Apoi ce? întrebă Peter, liniştit. 

Comisarul dădu din umeri. 

— Vom vedea. Cred, în orice caz, că dumneata va trebui să 
mergi cu noi. 

— Cum, domnule comisar, dumneavoastră mă credeţi?... 

Dandoff ridică impetuos mâinile, în semn de motivare. 

— Fiecare e suspect, zise el. Nu vei putea tăgădui că toată 


povestea asta ce ne-o istoriseşti, e cam ciudată. 

Peter nu răspunse, ci-şi muşcă doar buzele. O clipă, părea că 
vrea să spună comisarului ceva, pesemne cu privire la 
chestiunea cu bileţelele misterioase ce le primea el şi Doroteea 
de un timp încoace. Dar aceasta ar fi complicat lucrurile şi mai 
mult, de aceea se hotări să tacă, deşi un glas lăuntric îi spunea 
că trebuie să fie vreo legătură între mortul acesta şi biletele cu 
un şarpe drept semnătură. 

Medicul, care se aplecase încă o dată asupra mortului, 
întrerupse tăcerea: 

— Moartea a survenit cel puţin acum cinci ceasuri domnule 
comisar şi se datorează cu siguranţă unui atac de cord. 

— Unde ai fost dumneata înainte de a te înapoia acasă? se 
întoarse comisarul iarăşi către Peter. 

— Am dus automobilul la garaj. 

— Automobilul dumitale? 

— Da. Adică mi-a fost împrumutat. Garajul se află în 
apropiere. 

— Şi unde ai fost înainte? 

— La hotelul Alhambra. Mi-a sosit o vară din provincie şi a 
descins acolo. Vreţi să vă încredinţaţi de adevărul spuselor 
mele? Telefonaţi, vă rog, la hotel şi veţi primi confirmarea. 

— Lasă în seama noastră asta! răspunse comisarul cu glas 
tăios, înapoindu-se în salon. Urmează-mă, te rog! 

Dincolo, agentul cu maşina de scris şedea la o masă, de pe 
care îndepărtase totul. Lângă el se afla un teanc de coale de 
hârtie, iar pe una o şi introdusese în maşina ce stătea deschisă 
în faţa sa. 

Cu un gest, comisarul pofti pe Peter să ia loc. Peter Brunnel 
se aşeză şi răspunse la întrebările cu privire la semnalmentele şi 
viaţa-i personală. Când îşi spuse numele, comisarul ridică o clipă 
capul: 

— Dumneata eşti acela care a moştenit proprietăţi în Mexic? 

Peter făcu semn că da. Dandoff era tocmai pe cale să dicteze 
împrejurările în care fusese descoperit cadavrul, când se auzi 
deodată sunând telefonul din camera de alături. 

Văzând că Peter Brunnel voia să se scoale, spre a merge la 
aparat, comisarul se răsti la el: 

— Dumneata rămâi aici! 


Apoi făcu semn secretarului să se ducă să vadă ce este. 

Acesta se sculă şi intră în camera cealaltă. Peter trase cu 
urechea, plecându-se înainte, spre a auzi mai bine. Se întreba, 
mirat, cine putea să-l cheme la telefon, la o oră atât de târzie. O 
clipă se gândi la Doroteea şi fu cuprins de nelinişte. Fără a ţine 
seama de comisar, se sculă în picioare. Dar comisarul fu mai 
iute decât dânsul. 

— Dumneata rămâi aici! strigă el grosolan, arătând scaunul 
de pe care se ridicase Peter. Deocamdată răspundem noi la 
chemările telefonice, iar dumneata trebuie să te supui ordinelor 
noastre. 

— Asta înseamnă o arestare? se înfurie Peter. 

Comisarul dădu din umeri. 

— Poţi s-o numeşti cum vrei. În orice caz, te invit să rămâi 
liniştit. 

În clipa aceea, secretarul se întoarse şi se apropie de Dandoff. 

— E pentru dumneavoastră, domnule comisar, zise el, cu un 
glas ce trăda mirarea. Domnul prefect însuşi e la aparat. 

Comisarul sări în picioare. 

— Domnul prefect? strigă el uimit. 

Şi, cu un salt, fu dincolo. Agentul, care se aşezase iarăşi la 
maşină, iscodind toate mişcările lui Peter, se minună din cale 
afară de ce acesta se înveseli deodată şi începu chiar să 
zâmbească. După convingerea sa, a agentului, omul acesta n- 
avea motiv să se bucure. 

Cinci minute se scurseră, până ce comisarul să se înapoieze. 
Era roşu la faţă şi aruncă asupra celui arestat o privire ciudată. 
Când, într-un târziu, se hotări să vorbească, cuvintele sale fură 
atât de stranii, că medicul şi secretarul ciuliră urechile şi nu-şi 
mai recunoscură comisarul: 

— Cred, zise acesta încet, ocolind privirea lui Peter, care se 
sculase în picioare - cred că putem socoti terminat 
interogatoriul, domnule... 

— Peter Brunnel, răspunse Peter, înclinându-se uşor, 

— Domnule Brunnel, prefectura m-a încunoştiinţat adineauri 
că 0... că afacerea asta a luat o altă întorsătura. Nu mai avem 
nevoie de dumneata. Dacă doreşti, poţi să părăseşti locuinţa. 
Sau... 

— Prefer să-mi iau o cameră la hotel, răspunse Peter, cu un 


zâmbet aproape imperceptibil. Dacă veţi avea nevoie de mine, 
mă găsiţi la hotelul Alhambra... 

— Îţi voi da un agent, îl întrerupse comisarul. 

Iar când Peter îl privi mirat, Dandoff adăugă: 

— Pentru siguranţa dumitale, bineînţeles. Locuinţa o vom 
încuia şi sigila. Afară de asta, ţi-aş fi recunoscător domnule 
Brunnel, dacă ai putea fi mâine la dispoziţia poliţiei. 

Peste câteva clipe, poliţiştii părăsiră locuinţa lui Peter. Acesta 
coborâse, îngândurat, scările. La poartă, aşteptă în umbră, până 
ce polițistul, trimis de către comisariat şi care patrula în faţa 
casei, îi întoarse spatele, apoi se îndreptă în direcţia 
bulevardului. La primul colţ de stradă întoarse capul. De 
cealaltă parte, îl urmărea un domn respectabil şi cu o pălărie 
tare de culoare neagră. 


3 


O ÎMBRÂNCEALĂ 


A doua zi dimineaţă, Doroteea fu trezită din somn de soarele 
strălucitor care-i lumina odaia. Uitându-se la ceas, se sperie, 
căci trecuse de unsprezece. Ceru, prin telefon, să i se aducă 
îndată cafeaua cu lapte şi începu să se îmbrace, căci la amiază 
voia să fie la avocat. Chelnerul care aduse cafeaua, o înştiinţă că 
domnul Brunnel aştepta jos în hol. Doroteea îi trimise vorbă că 
va cobori în curând, iar peste zece minute se afla veselă şi 
voioasă lângă vărul său. 

Peter chibzuise dacă să spună verişoarei sale ceva despre cele 
întâmplate în ajun. Dar când văzu că ziarele de dimineaţă nu 
aduceau decât o informaţie scurtă cu privire la acest caz şi că 
nicăieri nu era pomenit numele său, ci cel mult inițialele, se 
hotări să treacă totul sub tăcere. O informă doar că se mutase şi 
el la hotelul Alhambra, iar la întrebarea fetei de ce nu rămăsese 
în locuinţa sa, vărul pretextă că ar avea din ajun zugravii în 
casă. 

— Nu-mi place, zise el, să miros toată ziua vopsele şi să mă 
lovesc pretutindeni de găleți, cutii de tinichea şi pensule. 

Doroteea se miră doar de ce nu-i vorbise în ajun despre asta. 
Apoi îşi zise, însă, că adevărata pricină era poate dorinţa lui de a 
fi aproape de dânsa, ceea ce o bucura şi o măgulea, fireşte. 

Peter Brunnel o conduse cu automobilul la casa avocatului, 
luându-şi pe urmă rămas bun de la ea. 

— La înapoiere, vei face bine să-ţi iei un taxi, zise el, când fata 
cobori din maşină. Am câteva întâlniri cu nişte domni de la 
societatea de asigurare şi nu ştiu dacă voi fi gata la timp, spre a 
veni să te iau de aici. Ne întâlnim la prânz, la hotel. 

În realitate, Peter trebuia să se ducă la poliţie, dar nu putea s- 
o spună Doroteei. 


Fata era indispusă din pricina despărțirii neaşteptate şi i se 
părea că Peter are fel de fel de toane, îl salută cam scurt, spre a 
dispare apoi în casa în care se afla biroul domnului Wernecke. 

Avocatul o primi în mod cordial. Îi strânse prieteneşte mâna şi 
o mângâie părinteşte pe obraz. 

— Mă bucur foarte, foarte mult să-ţi fac cunoştinţă. Dacă 
unchiul dumitale n-ar fi murit atât de timpuriu... A fost 
totdeauna dorinţa lui ca dumneata şi cu Peter să-l vizitaţi odată. 
Şezi, te rog, domnişoară! 

Apoi li citi încă o dată întreg testamentul, pe care Doroteea îl 
cunoştea, de fapt, pe de rost. 

— Mai doreşti poate vreo lămurire? o întrebă el, pe urmă. 

— Nu, mulţumesc! răspunse Doroteea, luându-şi repede 
rămas bun de la domnul Wernecke. Bătrânul cu nasul coroiat 
nu-i făcea o impresie bună şi nu-i plăcea de loc tonul părintesc 
cu care-i vorbea. Era însă, fără îndoială, nedreaptă faţă de 
dânsul. 

Când ieşi în stradă, rămase o clipă locului, neştiind ce să facă. 
Mai întâi, se gândi să se ducă să-l ia pe vărul său de la birou, 
căci cunoştea din întâmplare adresa. Văzând însă că era cam 
târziu, luă hotărârea să meargă totuşi pe jos până la hotel, 
nădăjduind că nu va greşi drumul. 

La o răspântie, fu nevoită să aştepte o vreme, căci agentul de 
circulaţie dădea tocmai drumul maşinilor şi pietonilor din 
cealaltă direcţie. 

Agentul dădu cale liberă şi Doroteea voia tocmai să treacă de 
cealaltă parte a străzii când fu deodată îmbrâncită, cineva 
izbind-o în coaste. Scoase un țipăt şi se clătină pe picioare. Ar fi 
căzut, desigur, dacă n-ar fi tinut-o alt trecător. Acela care o 
îmbrâncise, un domn în vârstă, destul de bine îmbrăcat, salută, 
îngânând o scuză. 

— Nu-i nimic, zise Doroteea. 

Dar bătrânul nu era încă mulţumit. 

— Îmi pare grozav de rău, zise el, zâmbind încurcat. Am fost 
nevoit să mă feresc de un automobil. Aţi văzut, desigur, cât de 
brusc a cotit şoferul! 

Deşi Doroteea nu văzuse niciun automobil, al cărui şofer ar fi 
cotit brusc, totuşi spre a nu mări încurcătura domnului 
neîndemânatic, îi dădu dreptate. 


— Atunci nu sunteţi supărată pe mine? 

— Nicidecum! râse Doroteea. Am... 

Dar deodată se opri, uitându-se mirată la mâna ei stângă. 

— Doamne! îngână ea. Poşeta mea! 

Bătrânul o privi întrebător: 

— Aţi pierdut-o? 

Doroteea ridică mâna şi domnul văzu că ţinea în ea o curea 
subţire. 

— S-a rupt... nu, nu, cineva a tăiat-o! Priviţi aici, se cunoaşte 
că a fost tăiată. 

Bătrânul scoase tacticos o pereche de ochelari din buzunar şi- 
i aşeză pe nas. 

— Pe legea mea!... Nişte tăieturi în toată regula! E ceva 
nemaipomenit! Aţi avut mulţi bani în poşetă, domnișoară? 

Doroteea stătu pe gânduri o clipă. 

— Bani?... Nu... câteva lucruri mici, pe care se obişnuieşte să 
le ai în geantă... Dar... 

— Se mai afla, totuşi, ceva important în poşetă? 

— Da! răspunse Doroteea, privind în juru-i ca şi cum ar fi 
căutat ceva. O scrisoare. Doamne, ce neplăcut! 

Câţiva curioşi se opriseră, căci în surescitarea sa, Doroteea 
vorbea foarte tare. O doamnă grasă, cu un coş de piaţă, îşi spuse 
părerea criticând cu asprime lipsa de siguranţă pe străzi, cât şi 
sălbăticirea moravurilor. Bătrânul zise cu un aer grav: 

— Voi înştiinţa pe un agent de poliţie de pe stradă. 

Grupul de curioşi, care mai crescuse între timp şi discuta 
despre furtul poşetei, dădu dreptate domnului cu ochelari. 

— Duceţi-vă numai, domnule, zise femeia grasă, şi aduceţi-l pe 
poliţist încoace! 

Bătrânul îşi băgă încet ochelarii în buzunar, pentru a se 
strecura apoi printre maşini şi camioane, pietoni şi tramvaie, 
care aşteptau lumina verde a semaforului, până la polițistul aflat 
în faţa cafenelei, de cealaltă parte a străzii. Apoi dispăru după 
un autocamion uriaş, iar în clipa următoare avea să povestească, 
desigur,  poliţistului  păţania  Doroteei. Aceasta aştepta, 
strângând cureaua în mână şi ascultând părerile şi sfaturile 
celor care se adunaseră în jurul ei. 

Trecură câteva minute şi bătrânul ar fi trebuit de mult să se fi 
înapoiat cu polițistul de peste drum. Când grupul de maşini şi 


alte vehicule se puse iarăşi în mişcare, aşa că se putea cuprinde 
cu privirea întreaga porţiune de stradă, polițistul din faţa 
cafenelei dispăruse, dar şi bătrânul se făcuse nevăzut. 

Doroteea se sperie. Nu putea înţelege ce devenise domnul cu 
ochelari. Nu cumva o ştersese? Ce lipsă de cavalerism! 

— Asta prea a fost grăbit... Te pomeneşti că... 

Măcelarul nu-şi isprăvi fraza, dar fiecare din cei de faţă îi 
ghici gândul. Până şi Doroteea începu să creadă că bătrânul ar 
putea fi pungaşul şi că o îmbrâncise dinadins, pentru a-i fura 
poşeta. Se desprinse din grupul curioşilor, spre a traversa 
strada şi a încunoştiinţa, cel puţin, pe agentul de circulaţie 
despre cele întâmplate. Nu ţinea atâta la redobândirea poşetei şi 
a banilor, cât la scrisoarea avocatului Wernecke, care avea să 
pună pe hoţ la curent cu întreaga ei situaţie şi a lui Peter. 

Salută scurt pe cei de faţă şi cobori de pe trotuar. În clipa 
aceea îl zări pe vărul ei străbătând strada din direcţia opusă. 
Scoase un suspin de uşurare. Peter avea s-o ajute să reclame pe 
hoţ. 

— Peter... Peter! strigă ea, fără să se sinchisească câtuşi de 
puţin de râsetele celor de faţă. 

El îi făcu semn că o zărise şi înaintă spre ea. Când fu însă 
lângă dânsa, i se păru Doroteei că visează, căci văzu în mâna lui 
un obiect murdărit, de culoare cafenie, iar acest obiect nu era 
nimic altceva decât poşeta ei. 

— Poftim! zise el, restituindu-i-o. Altădată trebuie să fi mai cu 
băgare de seamă. 

Şi, văzând uimirea ei, adăugă, râzând: 

— Aici nu-i ca în provincie. Am văzut pe hoţ, când tovarăşul 
său te-a îmbrâncit şi era să-ţi pierzi echilibrul. 

— Bătrânul a fost... 

— Da, zise Peter, trecându-şi braţul sub cel al Doroteei. 
Veneam tocmai cu maşina de la birou. Uite-o colo! Cred că e 
timpul să luăm masa. 

Doroteea dădu din cap, ocolind privirea vărului. 

După amiază, pe când se odihnea puţin în camera ei, 
gândurile i se întoarseră la întâmplarea din cursul dimineţii. Luă 
poşeta de pe noptieră, pe care o pusese înainte de a se culca, şi 
o deschise spre a vedea dacă scrisoarea notarului se mai afla 
acolo. Constată că nimic nu lipsea, dar când scoase rujul de 


buze, descoperi o bucăţică de hârtie ce cu siguranţă nu fusese 
acolo mai înainte. Examinând hârtia mai de aproape, se sperie. 
Era un bileţel albastru, pe care cineva desenase un şarpe. 

DE CE A FUGIT ÎNAPOI PETER? 


Singura fiinţă căreia Peter Brunnel îi povesti despre mortul 
din fotoliu, fu bătrânul Wernecke. Avea nevoie de concursul 
avocatului, pentru a scăpa cât mai iute de interogatoriile şi 
dezbaterile în legătură cu acest caz ciudat şi a putea porni la 
drum la termenul hotărât. 

În după-amiaza aceea, Peter aranjase, în sfârşit, totul şi se 
afla cu Doroteea în biroul avocatului, spre a-şi lua rămas bun de 
la dânsul. 

După ce Wernecke înmânase clientului său toate documentele 
de care acesta avea nevoie pentru a intra în posesia moştenirii, 
zise: 

— Nădăjduiesc să primesc în curând telegrama care să-mi 
anunţe că totul e în perfectă regulă. În orice caz, vă rog (şi la 
aceste cuvinte, avocatul se uită la Doroteea cu o căutătură atât 
de pătrunzătoare, încât părea că vorbele sale o priveau numai 
pe dânsa), să fiţi cu ochii în patru. 

— Ce vreţi să spuneţi cu asta, domnule avocat? întrebă 
Doroteea mirată. 

— Mexic e o ţară sălbatică, răspunse Wernecke cam evaziv. 
Influenţa mea se întinde, ce-i drept, până la prefectura de poliţie 
din Alexanderplatz, dar în ţara aztecilor va fi greu să mă 
folosesc de ea. 

Doroteea nu prinse înţelesul acestor vorbe, dar i se păru că 
Wernecke ştia mai multe decât voia să spună. 

— Vă gândiţi la şerpi, domnule avocat? întrebă ea. 

Wernecke legănă capul. 

— Mexicanii au un şarpe pe stema lor, răspunse el încet, şi 
dânşii cred că reptila aceasta e un animal sfânt. Dar nu la asta 
m-am gândit. Voiam numai să vă atrag atenţia asupra faptului că 


dincolo de Ocean se cunoaşte data plecării şi a sosirii voastre... 
şi că ziarele se folosesc, din păcate, de fiecare prilej spre a mai 
scrie ceva despre această afacere... lar acum, dragii mei, vă 
doresc drum bun. 

Cu aceste cuvinte se sculă şi cei doi călători îşi luară rămas 
bun de la dânsul. 

De după perdeaua lăsată în jos, Wernecke îi urmări cu 
privirea, până ce automobilul lui Peter dispăru după colţ. 
Rămase apoi o clipă adâncit în gânduri. Fruntea îi era 
încruntată. î 

Deodată, ridică receptorul telefonului. li răspunse secretarul 
din anticameră. 

— Ascultă, zise bătrânul zâmbind şiret, cere o convorbire cu 
Mexico City... cu senor Gonzales. Găseşti numărul de telefon pe 
una din ultimele scrisori ce le-am primit de la dânsul. 

Iar când secretarul exclamă îngrozit: „Dar asta costă o avere, 
domnule Wernecke! N-ar ajunge şi o telegramă?” bătrânul râse, 
plin de el. 

— Lasă asta pe seama mea şi cere convorbirea. E foarte 
urgentă. Spune centralei să facă legătura prin Rouen, Londra, 
New York. 

Puse receptorul jos şi se înapoie la fereastră. Faţa-i căpătase 
deodată o expresie răutăcioasă şi se părea că adulmecă cu nasul 
strada pe care mai adineauri plecaseră Peter şi Doroteea, 
întocmai ca şi cum acest nas ar fi fost un cioc ascuţit. 

— Lasă că le-o coc eu! mormăi el, cu un râs diabolic. 

x x * 

Când acceleratul de Hamburg părăsi gara, Doroteea şi Peter 
erau instalați comod în compartimentul lor de clasa a doua, care 
era de fapt numai o jumătate de compartiment. Peter aşeză 
geamantanul în plasă - avusese mai înainte grijă să scoată nişte 
cărţi din el - şi întinse o pătură pe picioarele Doroteei. 

În cele trei zile de când o cunoştea, băgase ele seamă că vara 
sa era o fată cât se poate de drăguță. 

O compară, în gând, cu celelalte fete din cunoştinţele sale, iar 
rezultatul comparaţiei nu fu deloc favorabil acelor fete. 

Cât despre Doroteea, găsea pe vărul său destul de simpatic. 
Numai un lucru îi displăcea, anume că nu era întotdeauna sincer 
cu dânsa. De două ori îl surprinsese nu tocmai minţind, dar 


spunând inexactităţi. Apoi chestia aceea cu poşeta furată şi 
redobândită, nu putea să-i iasă din minte. 

Călătoria la Hamburg fu scurtă şi nu dădu loc la niciun 
incident. Cu puţin înainte de sosire, cei doi tovarăşi de drum îşi 
împachetară iarăşi lucrurile în geamantan, iar Peter o ajută pe 
vara sa să-şi îmbrace haina. Doroteea stătea cu faţa spre 
fereastra compartimentului, privind luminile nesfârşite ale unei 
străzi, când, deodată, observă că Peter tresare şi că mâinile ce 
ţineau haina îi lunecă în jos. Întorcându-se spre a stabili pricina 
acestei neatenţii subite, îl văzu pe Peter cuprins de surescitare 
şi privind ţintă pe fereastra ce dădea pe culoarul vagonului. 

— Ai zărit vreo stafie? îl întrebă ea. 

— Cam aşa ceva, încercă el să glumească. 

Dar glasul său trăda, fără voie, că se întâmplase un lucru 
grav, ceva ce-l înspăimântase. Doroteea nu stărui, dar băgă de 
seamă, pe când vărul ei o ajuta din nou să se îmbrace, că el era 
cu gândul aiurea. 

Dar până la intrarea trenului în gară, îşi regăsi iarăşi 
cumpătul. Ajută verişoarei sale să coboare. Erau tocmai pe cale 
să se îndrepte spre ieşire, când Peter se opri. 

— Mi-am uitat bastonul în compartiment, zise el. Scuză-mă o 
clipă. 

Şi se sui din nou în vagon. Doroteea îl urmări cu privirea, iar 
în ochii ei se citea o adâncă nedumerire. 

Peste câteva minute, vărul ei se înapoie, învârtind vesel 
bastonul în mână. 

— Slavă Domnului, l-am găsit! zise el, bucuros că vară-sa nu 
băgase de seamă de ce dânsul fugise îndărăt. 

Se înşela însă. Doroteea observase ceva. Îl văzuse punându-şi, 
la coborâre, bastonul într-un colţ, anume pentru a-l uita acolo, şi 
amănuntul acesta îi dăduse de gândit. Ceea ce nu putea şti însă, 
era că Peter se întâlnise în vagon eu un domn cu o înfăţişare 
exotică, care îl aşteptase acolo, şi că amândoi schimbaseră 
repede câteva cuvinte. 

Departe, spre miază-noapte, insulele Azore se iviră la orizont, 
asemenea unei linii subţiri. Marea era netedă ca o oglindă şi 
soarele dogorea, pregătind pe pasagerii lui „Rio Bravo” pentru 
climatul subtropical al Americii Centrale. 

Era întâia oară că Doroteea gusta plăcerea unei călătorii pe 
mare. 

În ziua când căpitanul îi anunţă că, pe la şapte seara, vaporul 
„Rio Bravo” avea să intre în portul Havana, Peter lipsi de la 
masă. Doroteea află de la chelner că vărul ei nu se simţea 
tocmai bine. Ea se miră, căci dimineaţa el păruse complet 
sănătos. Stătuseră împreună în faţa hărţii maritime clin salon, 
făcându-şi socoteala că, dacă vaporul nu-şi încetinea mersul, 
aveau să fie încă în aceeaşi seară la Havana. Doroteea ar fi dorit 
să facă o plimbare pe uscat cu vărul ei, aşa că hotărî ca, după 
prânz, să se ducă numaidecât la Peter spre a se informa de 
starea sănătăţii sale. 

Pe când urca scările ce duceau spre puntea A, pentru a ajunge 
la cabina lui, gândea ce neplăcut ar fi dacă Peter n-ar putea să 
vină cu dânsa să vadă oraşul Havana. Hotărâseră să facă întâi o 
plimbare prin oraş, iar apoi să cineze undeva, într-un local 
elegant. Seara târziu aveau să se înapoieze iarăşi pe vapor, căci 
a doua zi dimineaţă „Rio Bravo” trebuia să ridice ancora spre a- 
şi urma calea. O excursie pe uscat, după o călătorie atât de 
lungă pe mare, i se părea Doroteei ceva minunat. Afară de asta, 
era destul de sinceră cu ea însăşi, spre a-şi mărturisi că i-ar fi 
plăcut să se afle măcar o dată singură cu Peter, fără să fie 
mereu urmărită de privirile curioase ale celorlalţi pasageri, 
formând subiectul principal de convorbire pe bord. 

Ajunsă în faţa cabinei lui Peter, ciocăni în uşă. Neprimind 


niciun răspuns, ciocăni pentru a doua oară, de astă dată ceva 
mai tare. Dar aceeaşi tăcere domni şi mai departe. Doroteea îşi 
zise că Peter dormea poate şi nu vru să-l scoale din somn. Se 
întoarse deci, spre a se înapoia pe punte. În clipa aceea, se 
deschise uşa unei cabine situată de cealaltă parte a culoarului. 
Maşinal, Doroteea întoarse capul în direcţia din care auzise 
zgomotul. Văzu că era uşa cabinei sale, iar în prag îl zări pe 
vărul ei. 

Holbă ochii la el. 

— Ei! strigă Peter. 

Deşi voia să pară calm şi în largul său, se vedea totuşi că era 
încurcat. 

— Peter... tu? întrebă Doroteea uimită, apropiindu-se. Aceasta 
este doar cabina mea! 

— Da, cabina ta! răspunse el. 

— M-ai căutat? 

— Credeam că eşti acolo, zise el încet, arătând cu degetul uşa 
ce tot mai stătea deschisă. Dar nu te-am găsit şi nu voiam să te 
chem de pe covertă. Am căutat nişte pastile împotriva durerilor 
de cap. Parcă spuseseşi că le ai în noptieră? 

— Dar de ce n-ai sunat pe chelner? 

— Toţi sunt sus, la masă. 

Şi Peter râse, făcând o plecăciune grotescă. 

— Ilartă-mă că am pătruns la tine, dar migrena nu mai era de 
suportat. 

Doroteea nu răspunse nimic, ci intră în cabină, lăsând uşa 
deschisă. Merse la o noptieră, fixată în peretele cabinei, şi 
scoase din sertar o cutiuţă. 

— Poftim, zise ea, întorcându-se spre vărul ei. Nădăjduiesc că- 
ti vor fi de folos. 

— Mulţumesc! răspunse Peter. De ar da Dumnezeu să scap, în 
sfârşit, de durerile astea de cap! 

După ce el se înapoie în cabina lui, Doroteea încuie uşa de la 
propria ei cabină, vârând cheia în poşetă. Apoi sui foarte 
îngândurată scările ce duceau spre punte. Nu-l mai înţelegea de 
loc pe Peter, iar în privinţa durerilor lui de cap, erau de sigur 
numai un pretext, o simplă născocire. 

Peste trei ore, ciocănind din nou în uşa lui Peter, îl găsi lungit 
în pat. Deşi era încă puţin supărată în urma întâmplării de după- 


masă, întâmplare a cărei pricină nu şi-o putea explica, se 
bucura, totuşi, gândindu-se la excursia în perspectivă. 

Peter însă, răspunse că se simţea atât de bolnav şi de slab, că 
i-ar fi cu neputinţă să părăsească vaporul. 

— Ne vom întoarce în curând pe aceeaşi cale şi vei putea 
vizita Havana atunci. Te rog să nu fi supărată pe mine, dar mi-e 
cu neputinţă să te însoțesc. 

Doroteea îl părăsi în toanele cele mai rele. Nu înţelegea 
încăpăţânarea vărului ei, iar în gând îl numi făţarnic şi leneş. 
Necazul ei fu şi mai mare, când trebui să constate că cei din 
urmă pasageri părăsiseră, între timp, vaporul, aşa că nu mai 
avea vreun grup la care să se alăture. 

Resemnată, se întoarse şi se îndreptă spre salon ca să-şi 
petreacă timpul ascultând muzică la radio. 

— Nu vizitaţi Havana, domnişoară? întrebă cineva de lângă 
ea. 

Era Hinrichsen, primul ofiţer de pe „Rio Bravo”, un uriaş 
blond, cu o faţă de copil. 

— Vreţi să mă luaţi cu dumneavoastră? îl întrebă Doroteea 
zâmbind. Nu vă e frică de cucoane? 

Hinrichsen râse cu hohote. 

— De dumneavoastră mă tem grozav, domnişoară! Dar de ce 
nu vă însoţeşte vărul dumneavoastră? Pe urmă te pomeneşti că 
e gelos şi face scandal. 

— Are migrenă, răspunse Doroteea. Dacă nu vă incomodez... 

La început, glumise numai, dar în cursul convorbirii se 
răzgândise. Hinrichsen era un băiat drăguţ, iar unui ofiţer de pe 
vapor putea să se încredinţeze fără teamă. 

— Nicidecum. Dimpotrivă, îmi face mare plăcere! zise 
Hinrichsen, invitând-o printr-un gest să coboare. 

Barca se desprinse de vapor şi, într-un mare ocol, străbătu 
portul, trecând pe lângă şirul sclipitor de lămpi care încadrau 
promenada de perechi, pentru a se îndrepta apoi cu iuţeală spre 
debarcaderul, cu contururile întunecate ale magaziilor şi 
antrepozitelor. 

Hinrichsen o ajută pe Doroteea să coboare din barcă. Părea să 
fie cunoscut acolo, căci nu avură nicio greutate cu vama şi 
controlul paşapoartelor, putând să se îndrepte numaidecât spre 
ieşire. Afară, aşteptau sute de automobile şi ofiţerul o conduse 


pe tânăra sa însoţitoare către unul din ele. 

— Propun să facem mai întâi înconjurul oraşului, zise 
Hinrichsen. 

— Şi pe urmă? 

— Pe urmă nădăjduiesc că veţi fi aşa de drăguță să-mi primiţi 
invitaţia la supeu. 

Hinrichsen vorbise cu atâta gentileţe, că i-ar fi fost cu 
neputinţă să-l refuze fără să-l jignească. Şi ea băgă de seamă cât 
de mult se bucură el, când dădu din cap, în semn că primeşte. 

Hinrichsen se plecă înainte, spunând şoferului câteva cuvinte 
în spaniolă. 

Apoi maşina porni, îndreptându-se spre centru. 

Vreme de un ceas, ofiţerul şi însoţitoarea sa se plimbară cu 
automobilul prin Havana, străbătând alei de palmieri, străzi cu 
prăvălii minunate, el Prado, centrul, plin de viaţă şi feeric 
luminat al oraşului. În cele din urmă, maşina se opri în faţa unui 
restaurant elegant din centru, şi perechea se dădu jos. 

Cina cu homari şi stridii, cu mâncăruri naţionale spaniole şi 
americane şi cu un vin dulce cubanez, care i se urcă Doroteei la 
cap, fu delicioasă. După cină, dansă cu cavalerul său pe terasei 
restaurantului, în sunetele unui jaz renumit. Era o noapte 
călduţă ca sub tropice şi Doroteea ar fi dorit să nu se mai 
isprăvească niciodată. 

La miezul nopţii se pregătiseră de plecare. Merseră la 
garderobă ca să-şi ia hainele. Hinrichsen ştia să facă nişte 
complimente atât de copilăreşti şi de caraghioase, că Doroteea 
se tăvălea de râs. Tocmai îi ţinea haina, admirând gropiţele din 
obrajii fetei, când uşa se deschise şi un mic groom, într-o livrea 
albastră, se ivi în prag. Apropiindu-se de Hinrichsen, băieţaşul îl 
privi o clipă, apoi întrebă: 

— Es usted el senor Inrichsen? 

Mirat, ofiţerul făcu semn că da. 

— Muy bien! fu răspunsul. Pofitiţi, la telefon! 

— La telefon?! întrebă Hinrichsen, cu glas mirat. 

Apoi se uită încurcat la Doroteea: 

— Aş vrea numai să ştiu ce s-a întâmplat iarăşi! Nici măcar o 
jumătate de oră cei de pe vapor nu se pot descurca fără mine. 

Îşi rugă partenera să-l scuze o clipă, apoi îl urmă pe groom. 
Doroteea se aşeză într-un fotoliu din vestibul, spre a aştepta 


întoarcerea cavalerului său. 

Până la înapoierea lui Hinrichsen trecură vreo zece minute. 
Fusese vorba de un fleac, iar ofiţerul avu impresia că cineva îşi 
bătuse joc de el, chemându-l la aparat. 

Deschise uşa garderobei şi intră în vestibul, spre a cere încă o 
dată scuze Doroteei. Dar aceasta nu se mai afla acolo. 

O clipă, Hinrichsen rămase uluit. Apoi se întoarse către 
garderobieră: 

— Unde e senorita care a aşteptat aici? 

— La senorita? întrebă femeia. Pero senor, a plecat de aici 
acum câteva minute. 

— A plecat? strigă ofiţerul uimit. 

— Şi, un senor, cu un caballero care a venit aici şi a vorbit cu 
dânsa. 

— A vorbit cu dânsa? Un bărbat străin? Doamne, ce vasăzică 
asta?! 

Hinrichsen se sperie din cale afară. Havana nu era tocmai o 
localitate recomandabilă pentru fete tinere, neînsoţite. 

— S-a bucurat foarte mult când l-a zărit şi s-a dus numaidecât 
cu dânsul, zise garderobiera. 

Hinrichsen nu pricepu nimic din toate astea şi-şi bătu capul să 
ghicească cine să fi fost acel „caballero”. După cât ştia, 
Doroteea nu cunoştea pe nimeni la Havana, aşa că trebuia să fi 
fost vreun pasager de pe „Rio Bravo”. 

Câteva minute după ce Doroteea părăsise vaporul împreună 
cu primul-ofiţer, Peter Brunnel sună pe chelner. 

— M-am răzgândit, zise el. Aş vrea totuşi să mă duc puţin pe 
uscat. A plecat cea din urmă barcă cu motor? 

— Chiar adineauri. Ar trebui să închiriaţi o barcă în cazul că 
vreţi să ajungeţi la debarcader. Să vă comand una? 

— Da, te rog foarte mult, zise Peter. 

Chelnerul dădu să iasă din cabină. 

— Stai o clipă, strigă Peter. A înştiinţat vara mea pe casier? 

— Pe casier? De ce anume? 

— Domnişoara Brunnel rămâne la Havana, răspunse Peter 
nepăsător. Credeam că a dat dispoziţii cu privire la bagaje şi a 
înştiinţat pe casier de întreruperea călătoriei. Azi după amiază 
am fost bolnav, altfel aş fi avut eu grijă de asta. 

— Nu ştiu nimic despre intenţia domnişoarei, zise chelnerul 


mirat. 

— Se vede că vara mea a uitat să-ţi dea instrucţiuni, îşi dădu 
Peter cu părerea. Dar, din fericire, mai e timp. Voi lua eu 
bagajele cu mine. Sunt gata împachetate în cabina domnişoarei. 

Peter vâri mâna în buzunar şi scoase o bancnotă pe care o 
înmână chelnerului. 

— Ai grijă, te rog, ca bagajele să fie duse la barcă. 

— Numaidecât, domnule Brunnel! zise chelnerul. 

Omul nu era prea mirat, căci se întâmpla adeseori cu unii 
pasageri să-şi întrerupă călătoria dintr-o pricină oarecare. 

Peter îşi luă haina şi pălăria şi părăsi cabina. Pe covertă, 
schimbă câteva cuvinte cu ofiţerul de serviciu, povestindu-i, în 
treacăt, că vara sa, preferase să rămână în Havana. Apoi cobori 
tacticos scara şi se urcă în barca care fusese chemată dinspre 
chei cu semnale luminoase. 

Peter lăsă bagajele Doroteei la vamă şi se urcă într-o maşină 
de piaţă. După ce telefonă timp de zece minute de la cafeneaua 
din centru, Peter merse cu maşina, care aşteptase la poartă, 
spre dealurile Vedados, cel mai minunat cartier de vile din lume. 
Automobilul se opri în faţa unei case drăguţe, cu o grădină de 
flori în faţă. La zgomotul produs de frânele scârţâietoare, un 
bărbat în costum alb, cum îl poartă europenii la tropice, ieşi din 
casă şi veni în întâmpinarea lui Peter. 

— Bine-ai venit, zise străinul. 

Peter îi strânse mâna, întrebând: 

— E totul în regulă? 

— Da, răspunse domnul în alb. Senorita se va simţi foarte 
bine. 

După o scurtă convorbire, Peter se sui iarăşi în maşină, spre a 
se înapoia în centrul oraşului. De astădată, automobilul se opri 
în faţa restaurantului în care cinaseră Doroteea şi Hinrichsen. 

Vărul Doroteei ştia că mai avea doar zece minute disponibile. 
Dăduse chelnerului de pe vapor sarcina să cheme pe primul- 
ofiţer la telefon şi anume la douăsprezece noaptea precis. 
Ofițerii care aveau permisii, trebuiau totuşi să comunice exact 
locul unde puteau fi găsiţi, ceea ce simplificase mult lucrurile. 
Peter întocmise planul foarte bine şi totul merse ca pe roate. 

La ora douăsprezece, vărul Doroteei se uită la uşa cu geamuri 
a restaurantului şi-şi văzu vara şezând singură într-un fotoliu din 


vestibul. Intră, iar Doroteea avu o surpriză plăcută la vederea 
lui. Sări numaidecât în picioare, ieşindu-i în întâmpinare. 

Şi după ce Doroteea îi spuse în câteva cuvinte ceea ce el ştia 
de mult, Peter răspunse: 

— Hai să aşteptăm afară întoarcerea lui Hinrichsen! E mai 
bine pentru migrena mea să stau la aer. Ne aşezăm în maşina 
care se află la poartă. 

Vara sa fu de acord şi amândoi părăsiră restaurantul. După ce 
deschise portiera, Peter ajută Doroteei să se suie în automobil. 
În aceeaşi clipă şoferul, care aşteptase cu mâinile pe volan, 
porni într-o goană nebună pe bulevard. În urma mişcării pe cât 
de repezi pe atât de neaşteptată a maşinii, Doroteea căzu pe 
spate în perne, iar când se îndreptă iarăşi, automobilul gonea 
de-a lungul unei străzi întunecoase. Fata strigă şoferului să 
oprească, dar acesta, dimpotrivă, spori viteza. Deodată, 
Doroteea descoperi că nu se afla singură în automobil. Cineva 
lângă dânsa îi spuse: 

— Liniştiţi-vă, domnişoară, încă o clipă şi am ajuns! 

Glasul necunoscutului era profund şi sonor. Dar, în zadar 
încercă Doroteea să-i deosebească trăsăturile în întuneric. 

— Opreşte numaidecât maşina! strigă ea. 

Omul se plecă înainte, spre şofer, mormăind câteva cuvinte în 
spaniolă. Doroteea nu le putu înţelege, dar trebui să fi fost un 
ordin, căci viteza maşinii spori. 

— Vă rog să nu fiţi îngrijorată, vorbi iar străinul. Peste cinci 
minute veţi afla totul. 

Deodată, automobilul coti şi se auzi scârţâind pietrişul de pe 
un drum de ţară. Şoferul micşoră viteza, spre a opri apoi brusc. 
Doroteea văzu că se află în faţa unei vile drăguţe, situată în 
mijlocul unei grădini cu flori. Deasupra uşii de la intrare se 
aprinse un bec şi o negresă se ivi în prag. 

Străinul din maşină deschise portiera şi o ajută pe Doroteea 
să se dea jos. 

Mai fără voie, dar poate şi cu curiozitatea aţâţată, Doroteea 
cobori din automobil şi intră în casă. De fapt, nu mai resimțea 
acum nicio teamă. Doar nedumerirea ei era mare, căci nu-şi 
putea lămuri ce va fi însemnând această întâmplare stranie, 
această răpire pe care, după părerea ei, Peter o pusese la cale. 
Pentru un răpitor de fete, străinul se dovedea surprinzător de 


politicos şi de gentil. Doroteea avea impresia că se putea 
încrede întrânsul şi că avea să afle într-adevăr, numaidecât, din 
gura lui, tot ce o interesa. 

x x * 

Peter Brunnel rămase în colțul bulevardului, urmărind cu 
privirea automobilul ce se depărta în grabă, pentru a dispare 
după un colț de stradă. Un zâmbet ciudat i se ivi pe buze. Apoi, 
păşi agale până în faţa restaurantului şi-şi aprinse o ţigară. 
După câteva clipe se deschise uşa cu geamuri a localului şi un 
domn înalt părăsi foarte grăbit restaurantul. Era Hinrichsen. 

— Domnule Hinrichsen! strigă Peter. 

Ofiţerul se întoarse. 

— Complimente de la vară-mea, zise Peter zâmbind. Vă roagă 
să nu fiţi supărat pe dânsa, dar a uitat complet că avea o 
întâlnire cu cineva. 

Hinrichsen se uită mirat la Peter, fără a spune un cuvânt. Se 
aştepta la o scenă de gelozie, deşi găsea că n-ar fi de loc 
îndreptăţită. Dar Peter era departe de a pomeni măcar despre 
aceasta. 

— Azi dimineaţă, vara mea hotărâse să rămână în Havana şi 
dăduse dispoziţii în sensul acesta. A trebuit acum s-o fac atentă 
că vaporul ridică ancora mâine în zorii zilei. 

— Aşa? răspunse ofiţerul scurt. Vă mulţumesc pentru 
informaţie. M-a mirat într-adevăr foarte mult dispariţia ei. 

Peter dădu înţelegător din cap. 

— leşisem amândoi în stradă şi Doroteea mă rugă să vă 
prezint scuze în numele ei. Sper că nu-i luaţi purtarea în nume 
de rău. 

— Nu, de loc! fu răspunsul. Respectele mele domnişoarei 
Doroteea, dacă o mai vedeţi înainte de plecare. 

— Mă voi achita cu plăcere de însărcinarea dată de 
dumneavoastră, domnule Hinrichsen, zise Peter, ridicând puţin 
pălăria şi înclinându-se uşor. 

Apoi se despărţi de ofiţer. Acesta îl mai văzu, în colţul străzii, 
făcând semn unui automobil şi indicând şoferului o adresă. 

Şoferul dădu din cap şi porni. Hinrichsen stătu pe gânduri o 
clipă. Avea senzaţia că ceva nu era în regulă. Ofiţerul se întrebă 
dacă n-ar trebui să urmărească maşina în care se urcase Peter. 
Apoi clătină capul, urmându-şi drumul spre port. 

A DOUA DOROIEE 


Primul-ofiţer Hinrichsen făcea la ora zece dimineaţa un 
control pe puntea C, promenada vaporului. Cotind lângă bar, îl 
zări pe Peter Brunnel într-un fotoliu de trestie. De la ultima lor 
întâlnire la Havana, cu două zile în urmă, Hinrichsen nu-l mai 
văzuse şi nici nu dorea să stea de vorbă cu dânsul. Se întoarse 
deci, spre a ocoli pe vărul Doroteei, dar acesta îl zărise. 
Auzindu-se strigat, Hinrichsen recunoscu că nu mai are încotro, 
dacă nu voia să pară nepoliticos. 

Peter Brunnel aruncă peste balustradă mucul ţigării ce o 
fumase şi salută pe ofiţer cu o mişcare a capului. 

— Aţi devenit invizibil, domnule Hinrichsen, zise el către 
celălalt, care se apropiase. 

Hinrichsen dădu din umeri. De abia acum, văzu că Peter nu 
era singur. Lângă scaunul său se mai află un altul, pe care 
stătea cineva întins. 

— Am mult de lucru, răspunse el scurt. Aici în golf navigația e 
extrem de anevoioasă. Ieri, căpitanul n-a coborât de loc de pe 
puntea de comandă. 

— Bietul de el! zise Peter, prefăcându-se că nu mai poate de 
mila căpitanului surmenat. Da, călătoria pe mare nu-i tocmai o 
plăcere! 

— Ei, mâine aţi scăpat, domnule Brunnel! 

Peter râse. 

— Nu m-ati înţeles bine, domnule Hinrichsen. Mă gândeam la 
ofiţeri. Pentru noi, pasagerii simpaticului dumneavoastră vapor, 
călătoria e, dimpotrivă, ceva minunat. Serviciu ireproşabil, 
hrană excelentă, vreme bună, societate plăcută şi ofiţeri 
drăguţ... ce s-ar putea pretinde mai mult?! 

Iar după o clipă, adăugă: 


— Şi când nu-ţi mai place, părăseşti, vaporul, la escala cea 
mai apropiată... 

Ofiţerului îi năvăli sângele în obraz. Se stăpâni însă şi nu 
răspunse nimic. Peter zâmbi şiret. 

— Cunoaşteţi, îmi pare, pe domnişoara Peruggio, domnule 
Hinrichsen? întrebă el, arătând scaunul de lângă el. 

Cu toată căldura, persoana de pe scaun se vârâse sub o 
pătură. 

Hinrichsen dădu din cap. 

— Am avut deja plăcerea, zise el politicos, deşi nu putea să o 
sufere pe această pasageră, care părea grozav de curioasă. 

Apoi adăugă: 

— Vă rog să mă scuzaţi, dar trebuie să-mi văd de serviciu. 
Sosim mâine foarte devreme la Veracruz. 

Şi, salutând, ofiţerul dispăru spre partea dinapoi a vaporului. 
Peter se întoarse către vecina sa, care dăduse, zâmbind, pătura 
la o parte. 

— Ciudat om, acest Hinrichsen. E supărat pe mine fiindcă 
Doroteea a debarcat la Havana. Tu ce zici, Lizi? Poţi înţelege 
asta? 

Domnişoara Lizi Peruggio îl înţelegea foarte bine pe ofiţer, 
dar nu răspunse nimic, ci dădu numai din umeri. Apoi vorbi 
despre ceva indiferent. Băgase de seamă că Hinrichsen se 
oprise la colţul barului şi se uita la dânşii. Mirarea ce o citi în 
ochii lui îi dovedi că ofiţerul auzise vorbele lui Peter. 
Domnişoara Peruggio făcu semn vecinului ei şi acesta tăcu. 

Ofiţerul mai stătu o clipă locului, apoi se depărtă, clătinând 
capul. „Tu” şi „Lizi”! Ce însemna asta? Hinrichsen nu-şi amintea 
să fi văzut vreodată pe cei doi pasageri împreună, atâta timp cât 
fusese şi Doroteea Brunnel pe vapor. Acum, deodată, această 
intimitate... Faptul îl puse pe gânduri. 

x x * 

Întâia dimineață pe uscat trecu foarte repede, înainte de 
debarcare, Peter îşi luase, cu răceală, rămas bun de la domnul 
Hinrichsen. Ofiţerul, care stătea pe puntea de comandă, văzu pe 
pasager întâlnindu-se jos, în faţa vămii, cu domnişoara Peruggio. 

După ce isprăviseră cu vama, Peter Brunnel şi domnişoara 
Peruggio luară o maşină şi merseră în oraş. 

— Ascultă, Lizi, zise Peter când automobilul se puse în 


mişcare - de acum înainte te numeşti Doroteea Brunnel. Ai 
înţeles? Şi eşti vara mea. Poftim hârtiile tale. 

Peter vâri mâna în buzunarul hainei şi scoase un paşaport, 
precum şi alte documente. Erau hârtiile Doroteei. 

— Le-am luat din cabina ei înainte de a ajunge la Havana. Din 
fericire, n-a avut nevoie de ele. Acelora care fac numai o 
excursie pe uscat, nu li se cere să se legitimeze. 

Domnişoara Peruggio puse documentele în poşetă. 

— Mai e ceva? întrebă ea. 

— Nu, răspunse el scurt. 

Peter indică apoi şoferului o adresă. Maşina coti pe una din 
străzile principale ale oraşului, oprindu-se în faţa unei clădiri. 
Peter se întoarse spre vecina sa. 

— Pentru vreo zece minute am treabă aici, zise el. E ceva 
foarte important. Aşteaptă, te rog, în maşină. Nu te depărta, 
căci va trebui poate să plecăm numaidecât. 

Se dădu jos din automobil, spuse şoferului câteva cuvinte, 
după care intră în clădire. Domnişoara Peruggio îl urmări cu 
privirea până ce el dispăru după uşa cu geamuri. Apoi citi textul 
de o tăbliță de alamă, aşezată la intrare: 

SERVICIUL SECRET INTERNAŢIONAL. 

Cuvintele acestea erau scrise de trei ori, în trei limbi diferite. 

ADIO, CIVILIZAŢIE! 


De la St. Luis Potosi, expresul străbate mai întâi Sierra, iar 
apoi o pădure seculară. 

Peter Brunnel şi însoţitoarea lui rămăseseră peste noapte la 
St. Luis Potosi, iar a doua zi luaseră trenul de noapte. Încă un 
ceas şi trebuiau să ajungă la Tambaca, ţinta călătoriei lor. 

Cei doi tovarăşi de drum stăteau tăcuţi. 

Deodată, Peter Brunnel întoarse capul. 

— Ieri am vorbit şi cu consulul nostru, zise el. Cred că totul o 
să meargă bine. Ai încuiat geamantanul cu grijă? 

— Da! - fu răspunsul Lizei. 

Peter băgă mâna în buzunar şi scoase un obiect de metal, pe 
care-l înmână însoţitoarei sale. 

— Poftim revolverul. E mai bine să fim înarmaţi încă de pe 
acum. Unde ai pus măştile? 

— În geamantan, răspunse ea, arătând geamantanul mare de 
piele, ce se afla lângă dânsa, pe perne. 

— Foarte bine, zise Peter. Aseară, le-am telegrafiat. Vor veni, 
fără îndoială, cu o maşină la gară, în întâmpinarea noastră. 

— Credeam că drumurile nu prea sunt carosabile. 

— Maşina va fi remorcată parte din drum de un tractor. 
Consulul din St. Luis a fost acum o lună la dânşii, la rancho, şi 
mi-a povestit că au făcut aşa cu acel prilej. Dar n-aş vrea să mă 
folosesc de automobil. 

— Vrei să faci drumul pe jos? 

— Nu, răspunse Peter, clătinând capul. Vom încerca să 
obţinem nişte cai, deşi sunt sigur că oamenii aceia vor căuta să 
se împotrivească. Dar nu-mi place să străbat pădurea seculară 
cu automobilul. Ai aflat cred, că drumul trece prin pădure? 

— Da, mi l-ai arătat pe hartă. 


— Îmi amintesc acum. Vezi, am senzaţia că astăzi va fi o 
căldură excepţională. Şi cine ştie dacă asta n-ar putea să aibă 
vreo înrâurire fatală asupra rezervorului de benzină al maşinii! 

Domnişoara Peruggio râse. 

— Eşti cam fricos, dragul meu. Sunt încredinţată că totul va 
merge ca pe roate. 

Peter nu răspunse, ci privi iarăşi pe fereastră. 

— Încă cinci minute, zise el, după un răstimp. 

Apoi începu să care geamantanele afară, pe platformă. 

Peste câteva minute trenul se opri în staţia Tambaca. Peter 
Brunnel şi însoţitoarea sa coborâră din vagon. Toată gara nu era 
decât o baracă de lemn păcătoasă. Cei doi călători rămaseră în 
mijlocul catrafuselor lor, iar trenul se puse din nou în mişcare. 

— Adio, civilizaţie! zise Peter, urmărind trenul cu privirea. 
Acum, Lizi, trebuie să fim cu ochii în patru! 

Câţiva oameni cu nişte pălării mari de pâslă trecură linia, 
împiedicându-se de şine. Se apropiară de europenii care 
aşteptau încă la locul unde coborâseră. Unul din bărbaţii aceia 
purta o pălărie de pai şi un sacou soios. 

— Es usted es senor Brunnel? strigă el încă de departe. 

Peter dădu din cap. 

— Muy bien, fu răspunsul. Me alegre mucho. 

Omul îmbrăcat orăşeneşte, întinse lui Peter mâna. Peter văzu 
că celălalt avea o mutră posomorită şi închisă. În curând, grupul 
fu înconjurat de băştinaşii cu pălăriile mari. 

— Mă bucur că aţi venit la Tambaca, zise omul îmbrăcat 
orăşeneşte, fără ca mutra să i se lumineze. Ieri am primit 
telegrama dumneavoastră. Notarul a şi sosit. A venit de la 
Tampico, cu trenul de dimineaţă. Vă aşteaptă în casa 
judecătorului de pace. 

Apoi, întorcându-se spre însoţitoarea lui Peter, adăugă: 

— Dumneavoastră sunteţi nepoata răposatului nostru stăpân? 
Que bonita... ce frumoasă! 

Se înclină adânc în faţa domnişoarei Peruggio. Pe urmă 
prezentă pe însoțitorii săi. Erau vătafii de la moşie, veniţi în 
întâmpinarea noilor stăpâni. 

Peter luă valiza sa şi geamantanul domnişoarei Peruggio. 
Vătafii se încărcară cu celelalte bagaje şi coloana se puse în 
mişcare. 


Judecătorul de pace era un mexican uscăţiv şi bătrân, cu un 
sombrero de o mărime neobişnuită. 

Bătrânul primi pe noii sosiți cu o cuvântare solemnă. Apoi îl 
chemă pe notar, care aşteptase într-o cameră alăturată. Era un 
om gras şi antipatic, cu grumazul puternic, şi care asuda 
îngrozitor. 

După câteva cuvinte de politeţe, Peter băgă mâna în buzunar 
şi prezentă documentele oficiale ce i le dăduse bătrânul avocat 
Wernecke. Mai urmă iscălirea unuia din acte, cu asta fiind 
împlinite toate formalităţile, moştenitorii putând să-şi ia 
moştenirea în primire. 

După cum prevăzuse Peter, o maşină aştepta în faţa casei. Era 
un automobil de o vechime respectabilă, remorcat de un tractor. 

Peter întrebă pe intendentul moşiei - omul îmbrăcat 
orăşeneşte: 

— Nu aveţi cai? 

Urmă o discuţie lungă, în cursul căreia intendentul se jură că 
aici caii sunt mai greu de găsit decât chiar apa. Dar în cele din 
urmă, Peter izbuti să obţină ceea ce voia. 

Şi pe când ajuta însoţitoarei sale să încalece, văzu pe 
intendent aruncându-i o privire plină de răutate. Zâmbi totuşi 
omului, care răspunse la surâsul său cu un rânjet, ce voia să 
exprime bunăvoință. Dar Peter se bucură, că nu se suise în 
automobil. 

PREGĂTIRI CIUDATE 


— E frumoasă! 

— Que linda... que bonita! 

— Parcă e o gringa şi are o pieliţă a dracului de albă. 

Mexicanul care şedea pe vine, nu răspunse, ci se sculă de jos 
şi merse la uşă. 

— Ai pus lăzile în odaia lui don Fernando? întrebă el. 

— Si, senor, răspunse celălalt. Sunt nişte lăzi ciudate. Nu 
găseşti şi dumneata? 

— Ce-ţi pasă! răspunse mexicanul care stătea la uşă. 
Fernando e intendent aici şi poate să poruncească. Cei doi 
gringo să se fi dus oare la culcare? 

— Să le fie somnul uşor! răspunse celălalt solemn, sculându-se 
de asemenea. Mergi cu mine! Mă duc la Sierra. Ieri au fugit 
douăzeci de boi din coral. 

— Du-te cu Dumnezeu! zise celălalt mexican. 

Cei doi oameni părăsiră încăperea. Trecură tiptil pe lângă 
camera lui Peter Brunnel şi ieşiră pe poartă, închizând-o 
încetişor. 

x x * 

După ce li se arătase conacul răposatului don Manuel, Peter şi 
însoţitoarea sa fuseseră ospătaţi în mod solemn. Noul stăpân 
ştiuse însă să prelungească serbarea, astfel că notarul şi 
judecătorul de pace se văzură nevoiţi să petreacă noaptea la 
rancho. Peter nu voia să-i lase pe musafiri să se întoarcă târziu 
prin pădure şi porunci intendentului să le pună la dispoziţie câte 
o cameră unde să se odihnească. La auzirea acestui ordin, mutra 
lui don Fernando se posomori şi mai tare. Omul încercă fel de fel 
de subterfugii, dar în cele din urmă trebui, de bine de rău, să se 
supună. Intendentul arătă apoi lui Peter şi însoţitoarei sale 


camerele unde aveau să locuiască. 

Erau două încăperi mari, goale, răcoroase, aşezate una lângă 
alta. Nu aveau ferestre, iar uşile dădeau în curte. Tot mobilierul 
se compunea dintr-un scăunel scund şi un pat de fier foarte lat. 

Deasupra patului se afla un fel ele perdea albă, subţire, prinsă 
cu o sfoară de un cârlig din tavan, şi care trebuia să-l apere de 
țânțari pe cel ce dormea. 

Peter se uită lung la mobilierul sărăcăcios. 

— Găsesc odaia prea goală, zise el calm, măsurând pe 
intendent din cap până în picioare. Nu-mi ajunge mobilierul 
acesta. Îmi trebuie cel puţin o masă. 

— O masă... senor? 

— Da, stărui Peter. Să mi se aducă una numaidecât. Trebuie 
să fie mare şi solidă, o mobilă pe care se poate... pe care să-mi 
pot pune maşina de scris. 

Şi cu aceste cuvinte, arătă geamantanul mic, ce stătea cu 
celelalte bagaje într-un ungher. 

— Nu avem astfel de masă, senor. 

— Atunci aduceţi-mi scaune. Multe scaune şi să fie tari, ca să 
le pot pune unul peste altul. 

Uluit, don Fernando plecă pentru a executa ordinul stăpânului 
său. 

Opt scaune se aflau acum în odaia lui Peter. Intendentul se 
pregătea să părăsească încăperea. 

— Mai doriţi ceva? întrebă el. 

Peter răspunse că nu. 

Când don Fernando ieşi în curte, auzi pe noul său stăpân 
orânduindu-şi scaunele. Apoi cineva întoarse o cheie în broască. 
Era cheia de la uşa senoritei şi intendentul se înapoie mulţumit 
în casă. 

Timp de câteva minute domni o tăcere de mormânt. Apoi se 
deschise încetişor şi cu băgare de seamă uşa de lângă camera 
lui Peter. O femeie îşi scoase capul prin deschizătură. Curtea 
era pustie şi cufundată în întuneric. Doar la celălalt capăt se 
zărea o licărire slabă. Pesemne că cei care nu dormeau încă, se 
aflau acolo. Domnişoara Peruggio ieşi repede în curte, închizând 
apoi uşa cu grijă şi încuind-o în aşa fel ca să nu se audă niciun 
zgomot. Apoi înaintă tiptil de-a lungul peretelui de lemn al casei, 
până la odaia lui Peter. Apăsă uşor pe clanţă şi intră, încuind 


uşa pe dinăuntru. 

La ivirea Lizei, Peter duse degetul la gură, în semn că trebuia 
să tacă. 

— Poţi să te culci în pat, şopti el. Eu mă voi întinde pe scaune, 
cum voi putea. Nu ştiu cât va dura, dar Gonzales e de părere că 
vor încerca, cu siguranţă, chiar în prima noapte. 

— Sunt gata, răspunse ea. 

— Trebuie să tragi numaidecât! o preveni el. Să nu stai o clipă 
pe gânduri. 

Lizi dădu din cap şi deschise geamantanul ei, pe care-l 
adusese cu dânsa în odaia lui Peter. Scoase din el câteva lucruri 
şi întinse lui Peter un revolver. 

— E încărcat, şopti ea. Şi iată şi masca ta. 

Peter luă obiectul pe care ea i-l întindea. 

— Ne vom pune măştile numaidecât, zise el. Filtrul poţi să-l 
pui mai târziu. Poate că nu e vorba decât de secunde. 

Peste câteva clipe, amândoi purtau măşti împotriva gazelor 
asfixiante. Pentru a putea răsufla mai uşor, Peter şi Lizi lăsară 
deocamdată filtrul jos, un singur gest fiind de ajuns pentru a-l 
pune iarăşi la loc, la momentul potrivit. 

Pe urmă, Peter se întinse pe scaune, din care îşi făcuse un fel 
de culcuş, şi se acoperi cu o pătură. Lizi se culcă în pat, dând 
însă perdeaua la o parte. Amândoi ţineau în mână câte un pistol 
de o înfăţişare cu totul specială şi care semăna mai degrabă cu o 
puşcă mică. 

Apoi Lizi stinse lumina. Dar amândoi rămaseră trezi, 
ascultând încordaţi în bezna şi tăcerea apăsătoare a celei dintâi 
nopţi la tropice. 

ÎNTÂIA NOAPTE LA TROPICE 


Deodată se auzi un țipăt sfâşietor. Un al doilea, mai slab, 
urmă. 

Peter sări în sus, suindu-se cu picioarele pe scaunele pe care 
adormise. 

— Trage! răcni el. Trage! 

Două împuşcături detunară. 

— Trage în jos, spre pardoseală, strigă Peter. 

Intinse mâna spre lampa de buzunar ce se afla pe unul din 
scaune. 

Lizi se suise pe pat, îndreptând ţeava revolverului în jos. 
Adormise de asemenea, de căldură, aşa că nu auzise nimic. Dar 
perdeaua de deasupra patului se mişcase deodată, atingându-i 
braţul. Atunci fata sărise în sus, cu un țipăt. 

Prinse repede filtrul la mască şi trase încă o dată. Ţinti spre 
uşă, acolo unde o slabă licărire arăta crăpătura dintre uşă şi 
pardoseala de piatră. Lumina lămpii de buzunar lunecă peste 
pereţi şi pardoseală. 

Aceasta din urmă părea că se mişcă. 

— Trage! se auzi mormăind Peter sub mască, simțind, că-l 
trec fiorii. 

Şi el trăgea de asemenea în jos. Priveliştea ce se înfăţişa 
ochilor lor era îngrozitoare. Pardoseala era acoperită cu şerpi 
nenumărați. leşeau din crăpătura de sub uşa de la intrare, 
târându-se,  răsucindu-se şi  încolăcindu-se spre mijlocul 
încăperii, unde se aflau cele două culcuşuri. 

Umpleau odaia cu şuieratul şi foşnetul lor. Erau şerpi şi mici 
şi mari. Printre ei se aflau scorpioni şi şopârle, iar Peter văzu 
cum o cobră căuta să se apropie de scaunele sale şi-i auzi şi 
ţârâitul. 


Trase. Trase liniştit şi cu sânge rece, de opt ori, până ce 
pistolul se goli. Pe urmă veni rândul Lizei, care trase de 
asemenea în grămada încâlcită, ce se târa şi se zvârcolea, 
căutând să se apropie de culcuşul ei. Fata era albă ca varul şi 
tremura grozav, dar nu se opri, până nu fu şi arma ei goală. 

Apoi, la lumina lămpii, cercetă iar pardoseala. 

Un pumn uriaş părea să fi ucis şerpii din odaie. Numai puţini 
se mai mişcau, dar şi zvârcolirile lor erau din ce în ce mai slabe. 
Era ca şi cum un zid invizibil ar fi împiedicat reptilele să 
înainteze. Doar în faţă, la intrare, unde pătrundea aer proaspăt, 
ele se mai mişcau. Peter îşi încărca arma clin nou. 

Trecură câteva minute. Peter cercetă din nou pardoseala, dar 
niciun şarpe nu izbutise să se apropie de culcuşul său ori al 
însoţitoarei sale. 

Deodată, se auzi gălăgie afară, în faţa uşii. 

Câteva glasuri se certau, apoi răsunară lovituri de pumn în 
uşă. Dar Peter şi Lizi nu putură să răspundă. Măştile le 
înăbuşeau glasul şi nu puteau încă să le scoată. 

— Cine a pus lăzile aici? întrebă un bărbat. 

Lui Peter i se păru că recunoaşte glasul judecătorului de pace. 
Nu putu înţelege răspunsul, dar oamenii din curte păreau să-şi fi 
dat seama, în sfârşit, că ceva nu era în regulă. După ce mai 
strigară o dată cu glas tare numele lui Peter, începură să spargă 
uşa cu securea. 

Un obiect greu fu îndepărtat din faţa uşii, apoi răsunară 
loviturile de topor din odaia întunecoasă. În curând, cei de afară 
izbutiră să deschidă uşa. Lumina unor făclii şi felinare pătrunse 
în cameră. Peter zări afară câţiva oameni, apoi auzi strigătul 
judecătorului de pace: 

— Şerpi!... Nombre de dios! Şerpi! 

Oamenii încercară să închidă iarăşi uşa pe din afară, dar 
trupurile şerpilor, care se prinseră între balamale şi lemn, 
constituiau un obstacol de neînvins. Se rostogoliseră afară din 
odaie, acoperind intrarea. Şerpii aceştia erau însă morţi. 

Judecătorul de pace fu cel dintâi care băgă de seamă. Atrase 
şi luarea aminte a celorlalţi asupra acestui fapt. Abia acum 
oamenii deschiseră complet uşa şi văzură înăuntru, la lumina 
făcliilor, pe cei doi străini în picioare, bărbatul pe un scaun, iar 
femeia pe pat, amândoi gesticulând în chip sălbatic şi făcând o 


impresie grotescă din pricina măştilor de cauciuc. 

Peter şi Lizi se urcară pe scaune, înaintând cu băgare de 
seamă spre ieşire. Apoi, sprijiniți de judecătorul de pace, săriră 
în curte. Când îşi scoaseră măştile, se întâmplă ceva ciudat. Don 
Fernando dădu un țipăt şi băgă mâna în buzunarul unde avea 
revolverul. Dintr-o săritură, Peter fu lângă el. 

— Stai! strigă el, îndreptând arma spre intendent. Mâinile 
sus! 

Don Fernando, speriat, se supusese imediat. 

— Domnule judecător, zise Peter, întorcându-se spre omuleţul 
care-şi învârtea pălăria uriaşă între degete, - arestează-l pe 
individul acesta. Îl învinovăţesc de a fi încercat să răpună viaţa 
mea şi a însoţitoarei mele. Îl învinovăţesc de tentativă de 
asasinat împotriva Doroteei Brunnel şi a lui Peter Brunnel. 

Zece mâini apucară pe intendent. Acesta căută în zadar să se 
împotrivească. 

— Ţineţi-l bine! zise Peter, făcând un pas spre mişelul care 
scrâşnea din dinţi. Ar fi în stare să săvârşească orice crimă. 

Judecătorul de pace se întoarse surescitat către Peter: 

— Ce înseamnă toate astea, senor? 

Peter arătă spre notarul din Mexic care, trezit din somn, 
străbătea curtea într-o îmbrăcăminte sumară. 

— Întrebaţi-l pe omul acesta. Va putea să vă dea lămuriri mai 
complete decât mine. Mâinile sus! se întrerupse Peter deodată, 
îndreptând ţeava revolverului spre notar. S-a isprăvit şi cu 
dumneata. Te acuz de a fi autorul moral al acestor fapte 
criminale, don Manuel... 

Mexicanii care înconjurau grupul intr-un semicerc, începură 
să murmure: 

— Don Manuel? Don Manuel e deja mort! 

— Da, zise Peter, bătrânul don Manuel e într-adevăr mort. Dar 
dumnealui este fiul său, don Manuel Brunnel, al cărui tată l-a 
dezmoştenit şi a cărui mamă a murit de inimă rea, din pricina 
acestui fiu denaturat. 

Cei de faţă îşi manifestară îndoiala cu privire la spusele lui 
Peter, dar acesta ridică mâna şi ceru să fie ascultat în tăcere. 

— Don Manuel a fost întotdeauna un criminal, iar tatăl său o 
ştia prea bine. L-a dezmoştenit deci, lăsând ca moştenitori pe 
nepoata şi pe nepotul său, pe care de altfel nu-i cunoştea. Știind 


însă de ce era capabil propriul său fiu, bătrânul don Manuel a 
dispus ca moştenitorii să ia în persoană moştenirea în primire. 
Voia să împiedice, astfel, ca fiul să-şi revendice drepturile 
asupra acestei proprietăţi în faţa tribunalelor mexicane, care ar 
fi putut să ţină mai degrabă seama de pretenţiile lui decât de 
acelea ale unor supuşi străini. Don Manuel fiul, cunoştea 
cuprinsul testamentului, căci întreaga presă mondială precum şi 
ziarele mexicane scriseseră mult despre această chestiune. li, 
trebuia acest rancho, deoarece e plin de datorii. Ca viitor 
moştenitor al unor proprietăţi întinse, obținuse împrumuturi 
mari, iar micul legat ce-i fixase tatăl său, nu-i ajungea nici 
pentru acoperirea unei părţi neînsemnate a datoriilor. Omul 
hotări deci să-i ucidă pe moştenitorii legali. Pe urmă, voia să se 
prezinte el, spunând: „lată-mă, sunt singurul moştenitor, ruda 
cea mai apropiată”. Dar don Manuel fiul nu e numai un ticălos, e 
şi laş. A încercat mai întâi să obţină prin fel de fel de ameninţări 
ca cei doi moştenitori să nu îndeplinească condiţia pusă de 
testator, adică să nu vină în Mexic. De fapt, ideea aceasta a 
avut-o don Fernando. 

Cu doi prieteni, don Fernando a plecat la noi în ţară, fiindu-i 
de mare folos că e din acelaşi neam cu noi. El ne-a trimis 
faimoasele scrisori de ameninţare cu un şarpe drept iscălitură... 
Uitasem, domnule judecător, că nu ştiţi încă nimic despre asta. 
Vă voi lămuri cu alt prilej. Ceea ce urmărea don Fernando, era 
intimidarea moştenitorilor legali şi trebuie să mărturisesc că şi-a 
atins în parte scopul. N-a fost tocmai lucru uşor, mai ales că don 
Manuel nu i-a trimis bani de ajuns, aşa că domnul intendent a 
fost nevoit să-şi câştige pâinea ca îmblânzitor de şerpi. 

Au fost vremuri grele pentru dumneata, don Fernando, iar 
Peter Brunnel a început atunci să bănuiască ce se punea la cale. 
Acelaşi desen primitiv ca pe afişul dumitale se afla şi pe 
scrisorile de ameninţare. Ai făcut rău că n-ai învăţat să desenezi. 
Căci din clipa aceea era limpede că Peter Brunnel n-avea să mai 
plece în Mexic. Avocatul Wernecke, prietenul defunctului, stărui 
pe lângă el ca să rămână în ţară. Îţi aminteşti doar de bătrânul 
cu nasul coroiat, nu-i aşa, don Manuel? Acum trei ani a fost în 
vizită la tatăl dumitale, cu care prilej ai încercat şi asupra lui un 
atentat. Din fericire, nici acela n-a izbutit, căci avocatul s-a 
înapoiat călare la Tambaca, în loc să se folosească de 


automobilul care a explodat apoi în pădure. Iar şerpii de care te- 
ai folosit şi atunci, l-au ucis doar pe şofer. În pădurea seculară 
astfel de lucruri se pot întâmpla, fără ca adevărul să iasă la 
iveală. Ştiai că domnul Wernecke plecase cu testamentul iscălit, 
cu acel testament care te dezmoştenea. Şi, pentru a intra în 
posesia acestui document, n-ai şovăit nicio clipă să săvârşeşti un 
omor. 

Când ai trimis scrisorile, bătrânul avocat şi-a amintit de 
pasiunea dumitale pentru şerpi, deşi te credea mort de mult. Iar 
în ceea ce priveşte atentatul de azi noapte, ai greşit adresa, din 
păcate! 

— Dar cine eşti dumneata? bolborosi don Manuel, galben ca 
ceara. 

— Am uitat să mă recomand. Mă numesc Jean Adalbert 
Berthold şi sunt de profesie detectiv. Poate că mai doreşti vreo 
informație?! 

Judecătorul de pace întrebă mirat: 

— Dar unde e atunci domnul Peter Brunnel? Şi cine e 
senorita? 

— Senorita e sora şi ajutoarea mea, zise Adalbert, petrecându- 
i braţul pe după umeri. A trebuit să jucăm această comedie, 
pentru a da de gol pe cei doi mişei. lată împuternicirile mele. 
Aici e atestatul de recunoaştere de la Serviciul secret 
internaţional din Veracruz, precum şi rugămintea către 
dumneata, domnule judecător, de a-mi da concursul. Iar în ce 
priveşte pe moştenitorii adevăraţi... îi vom aduce în 
cincisprezece zile de la Havana, ca să poată să intre în posesia 
bunurilor moştenite. 

Judecătorul de pace dădu ordin ca ambii criminali să fie duşi 
la închisoare, apoi întinse detectivului mâna. 

x x * 

— Şi nu mai eşti deloc supărată pe mine din pricina „răului 
tratament”? 

— Ar trebui să fiu grozav de supărată, zise Doroteea foarte 
serioasă. Da, sunt într-adevăr din cale afară de supărată pe 
dumneata. 

Ochii fetei străluceau însă. Zâmbea atât de drăguţ, că 
Berthold primi această afirmaţie cu oarecare rezervă. 

— Vezi că nu s-a putut altfel? răspunse el. Erai aşa de ahtiată 


după călătoria în Mexic şi doar nu era chip să te las să pleci în 
raiul acela cu şerpi... 

— Aceasta e şi singura scuză a dumitale, domnule Berthold? 

— Mă cheamă Jean ori Adalbert, după cum preferi... 

— Nu ştiam că ai trei nume de familie. 

— Sunt numele mele de botez, Doroteea, răspunse el zâmbind. 

— Aşa? Nu ştiam că vrei să fi chemat pe numele de botez de 
nişte persoane străine. 

— Doar nu este vorba de persoane străine, ci de dumneata! 
zise Berthold. 

Doroteea găsi însă mai nimerit să schimbe subiectul 
convorbirii. 

— De fapt, trebuie să mărturisesc că doctorul Fanto a fost 
foarte drăguţ cu mine. Şi când am aflat a doua zi de la dânsul... 

— Ai fost îngrijorată, şi neliniştită din pricina mea, completă 
Berthold. 

— Eşti foarte închipuit, zise ea ţâfnoasă. N-am fost câtuşi de 
puţin îngrijorată din pricina dumitale. Dar mi-a părut rău de 
bietul ofiţer... 

— Hinrichsen? 

— Da, domnul Hinrichsen. Trebuie să fi avut câteva clipe 
neplăcute. 

— Lasă că s-a consolat, minți Berthold. I-am dat toate 
lămuririle necesare. 

— Atunci e bine, răspunse Doroteea zâmbind şi se ridică. Cred 
că e timpul să mergem la debarcader. Vaporul trebuie să 
sosească la patru şi sunt nerăbdătoare să fac cunoştinţă cu 
adevăratul meu văr. 

— Mărturisesc că ai toate motivele! zise detectivul. 

Apoi intrară în casă. 

Peste zece minute se înapoiară îmbrăcaţi de oraş, şi, pe când 
se suiau în automobil, Doroteea îl Întrebă: 

— Cum de le-a trăsnit lor prin cap să te trimită tocmai pe 
dumneata în Mexic? 

— Foarte simplu, răspunse Adalbert. Peter şi cu mine suntem 
prieteni vechi. În drumul său spre gară l-a întâlnit pe 
îmblânzitorul de şerpi şi atunci s-a răzgândit şi a venit la mine, 
iar din clipa aceea... am avut eu plăcerea să fiu vărul dumitale. 

— Aşadar, păcăleală din primul moment! 


— Fireşte! răspunse el râzând. Pe urmă am stăruit ca nimeni 
altul decât mine să plece cu dumneata în Mexic. 

— Şi să mă debarce la Havana... 

— Exact. 

Maşina ajunse în faţa debarcaderului. Când vaporul se ivi în 
radă, Berthold îşi luă însoţitoarea de braţ. Doroteea nu se 
împotrivi. 

Stătură astfel până ce se apropiară cele dintâi bărci dinspre 
vapor. Peter Brunnel şedea în a doua barcă şi de departe le făcu 
semn cu mâna. A 

— Ca doi logodnici, urlă el, gesticulând. Îmi daţi voie să vă 
felicit? 

— Încă nu, încercă să spună Doroteea. 

Dar Berthold răspunse atât de tare că acoperi cu glasul său 
vorbele fetei: 

— Întrucât mă priveşte pe mine, da! 

Mai târziu, Peter Brunnel îşi luă prietenul la o parte. 

— Toate le înţeleg acum, Adalbert, şi îmi dau seama că ai 
cucerit inima unei fete încântătoare. Dar spune-mi, te rog, cine a 
fost mortul acela, pe care l-ai găsit aşezat la biroul meu? 
Bătrânul Wernecke mi-a vorbit despre asta. 

Adalbert Berthold se opri locului, privind pe Peter în chip 
ciudat. 

— Omul din jilţ a vrut să-ţi spună să te fereşti, Peter. Dar a 
venit prea târziu. Banda şi aflase că dânsul vrea să-i 
zădărnicească planurile. 

— Dar spune odată, cine era! 

— Unchiul tău, Manuel Brunnel. 

— Unchiul Manuel! Dar asta e doar curată nebunie! 

Adalbert Berthold dădu din umeri. N 

— E aşa după cum îţi spun, dragul meu. Inmormântaseră pe 
un altul, căci unchiul tău se săturase să tot fie urmărit de 
propriul său fiu. Trebuia să se refugieze undeva... ori să moară. 
Au îngropat pe un bătrân mexican, care murise pe atunci, în 
locul lui don Manuel... lar tu deveniseşi moştenitorul său. Dar 
banda l-a recunoscut pe bătrânul don Manuel în patrie şi bietul 
om n-a putut să scape. Emoţiile prin care a trecut, l-au ucis... Iar 
acum vino, dragul meu, toate astea aparţin trecutului. Trebuie 
să ne ducem la vila doctorului Fanto. Sora mea aşteaptă acolo şi 


vrea să-ţi ureze bun sosit. 


SFÂRŞIT 


